Sogne- og præsteliv før og efter årtusindskiftet.

Af Hans Raun Iversen

I Præsteforeningens Blad 34/2003 efterlyste jeg præsteerindringer som kilder til nyere tids lokale kirkehistorie og pastoralteologi. Jeg har siden modtaget kopier af enkelte manuskripter med erindringer fra præster, ligesom jeg er blevet gjort opmærksom på enkelte udgivelser. Det siger jeg mange tak for. De mest udførlige og nyttige præstelivserindringer har jeg modtaget fra pastor emeritus Peter Ferdinand Ohrt med beskrivelser af ikke blot hans eget lange liv og virke som præst, men også af den halve snes meget forskellige sammenhænge, hvor han har været præst i ind- og udland og i forskellige danske sogne og institutioner. Det 186 sider store værk lægges ud på hjemmesiden for Center for Kirkeforskning ved Københavns Universitet, så alle interesserede kan læse med her <http://www.teol.ku.dk/cfk/>. Der er meget at tage ved lære af. Forhåbentlig vil nogle, især ældre præster også lade sig inspirere til at skrive deres egne erindringer. Det ville være en stor hjælp for den undersøgelse af udviklingen i sogne- og præsteliv siden Anden Verdenskrig, som kirkeforskningscenteret gerne vil samle materiale til, hvis blot en halv snes præster ville følge i Peter Ohrts spor og søge at sammenfatte deres oplevelser og erfaringer som præster.

 Søger man efter præsteerindringer, ser det ud til, at der blev skrevet langt flere før end efter Anden Verdenskrig. Måske er den personlige (brevagtige) skrivekunst ved at gå i forfald? Måske er det mangel på opmærksomhed omkring, hvad erindringer kan bruges til, der holder præster tilbage? Den største stak kilder, udgivne og ikke udgivne kilder, vi har til det 20. århundredes kirkeliv, er en næsten uendelig mængde af prædikenmanuskripter. De giver imidlertid kun en mindre del af billedet af århundredets sogne- og præsteliv. Man kan naturligvis indsamle andre kilder, f.eks. ved at gennemgå arkiver og foretage interviews i udvalgte sogne. Men den bedste samlede kilde er alle de erfaringer og erindringer, som ældre præster sidder inde med. Ikke blot a.h.t. de aktuelle planer i regi af Center for Kirkeforskning, men også a.h.t. bevarelsen af kilderne til vigtige dele af vores fælles historie til brug for slægten, sognene og kirkehistorikerne kan det være en rigtigt godt anvendt tid, hvis blot en halv snes ældre præster vil sætte sig til tangenterne.

 Mine egne første og meget positive erfaringer med erindringer som kilde fik jeg ved at være vejleder for cand. mag. Nynne Helges ph.d.-afhandling fra ”Familien Jensen og Vorherre. Religionens plads i københavnske arbejderfamiliers kultur og livsform 1870 til 1850 – med særlig vægt på perioden før 1920”. Den er udgivet af det gamle Institut for Systematisk Teologi i 1996, og jeg har fortsat nogle eksemplarer, som kan fås ved henvendelse. I 1951 opfordrede Nationalmuseet ældre arbejdere til at skrive deres historie ned med udgangspunkt i en skrivevejledning i nogle punkter. Der indkom 2305 besvarelser, der siden har kunnet bruges til en lang række studier, herunder også til Nynne Helges, hvor det blev påvist, at udviklingen i forholdet mellem folk og kirke i København foregik helt anderledes end i form af den konfrontation, som man kan læse om i ældre historiske fremstillinger, der alt for ensidigt har brugt polemikken i ”Socialdemokraten” som kilde.

 Det er lidt af det samme, vi håber at kunne sætte i gang med denne henvendelse. Vi behøver ikke 2305 besvarelser, men blot en hel eller en halv snes erindringer fra lige så mange præsteliv vil være en rigtig god kildesamling. I dag er erindringsindsamling og studier af erindringer udviklet til en hel disciplin for sig. Megen livshistorisk erindringsindsamling foregår via interviews. Vi vil gerne have gjort noget lignende blandt præster, men det forudsætter større forskningsbevillinger. Hertil kommer, at man ofte ikke kan få fat på den detailrigdom og præcision, som den enkelte selv kan lægge frem i erindringer, som man har taget sig tid til at samle stof til og skrive.

 Inspireret af Peter Ohrts erindringer opstilles der her nedenfor nogle punkter, som det kan være frugtbart at fokusere på og evt. disponere præsteerindringer efter:

1. Familiebaggrund (evt. med inddragelse af forfædrenes erindringer eller lignende kilder)
2. Barndom og ungdom
3. Vejen til teologistudiet, evt. personlige identifikationsfigurer
4. Studietiden, miljøet, studiekammerater, fagene og lærerne
5. Kirkegang og kirkelige erfaringer fra studietiden
6. Dannelsen af teologisk profil og holdninger
7. Studenterliv
8. Kandidateksamen og pastoralseminarium
9. Forelskelser, forlovelse, ægteskab, børn og familieliv med relation til præstetilværelsen
10. Embedsansøgninger, indstilling og ordination
11. Det nye sogns historie, demografi og kirkelige geografi
12. Det kirkelige arbejde i sognet
13. Præsteboligen med fordele og ulemper
14. Præstens teologi og kirkens profil
15. Hvad bestemte kirkelivets udvikling: præstens teologi eller ?
16. Punkt 10-15 gentages for hvert nyt embede.
17. Hertil kan der føjes særlige temaer: konventer, arbejde i fx frie, kirkelige organisationer o lokalpolitik, pinlige oplevelser som præst, personlige interesser etc.
18. Hvad opfatter du som det særligt folkekirkelige i folkekirken – og hvordan hænger det sammen med din teologi.

Hvis der er interesse for det, kan der arrangeres et inspirationsseminar undervejs. Der er i dag en omfattende forskning i erindringsgenren, som kan fremlægges til diskussion. Interesserede i et sådant seminar bedes sende mig en mail med adresse. På forhånd tak for enhver henvendelse om emnet.

Hans Raun Iversen

Leder af Center for Kirkeforskning

Det Teologiske Fakultet

Købmagergade 46

1150 København

<http://www.teol.ku.dk/cfk/> .

35323716, hri@teol.ku.dk